Bilaftale: Sådan bliver priserne på elbiler og plugin-hybrider

Regeringen har i dag præsenteret en ny aftale om omlægninger af bilafgifterne. Ændringerne træder i kraft allerede den 18. december og de betyder, at der bliver ændret en smule på priserne, som de ser ud nu. Først og fremmest er de planlagte afgiftsstigninger på elbiler, der skulle have været trådt i kraft 1. januar, blevet aflyst helt.

Samtidig ændres beregningen af registreringafgiften, så den fremover baseres på bilens værdi og CO2-udledning. Samtidig indføres der et fradrag i bilens afgiftspligtige værdi, baseret på batteriets størrelse. Fradraget udgør i 2020 og 2021 1.700 kroner pr. kWh batterikapacitet, der anvendes til fremdrift, dog højst 45 kWh. Fra 2022 og frem til 2024 nedsættes fradraget gradvist.

Det betyder, grundlæggende, at plugin-hybridbiler bliver dyrere end de er i dag, mens de mest populære elbiler enten bliver på samme niveau – eller som i Tesla Model 3’s tilfælde endda falder med 7.000 kroner.

Hos De Danske Bilimportører er de glade for den nye bilaftale:

– Vi er meget tilfredse med, at der er indgået en ambitiøs politisk aftale, der indretter bilafgifterne efter nutidens udfordringer. Der skal således lyde en stor tak til regeringen og aftalepartierne, for at lave en langsigtet aftale, der rækker helt til 2030, siger Mads Rørvig, adm. direktør for De Danske Bilimportører.

Foreningen har lavet en konsekvensberegninger for de mest solgte biler i Danmark.

Elbiler:

Model | Pris nu | Pris ny aftale | Forskel
Tesla Model 3 | 474.193 kr. | 466.600 kr. | -7.593 kr.
Hyundai Kona | 330.410 kr. | 330.410 kr. | 0 kr.
Kia Niro | 353.918 kr. | 353.918 | 0 kr.
Volkswagen ID.3 | 354.995 kr. | 354.995 kr. | 0 kr.
Peugeot 208 | 269.990 kr. | 269.990 kr. | 0 kr.

(Kilde: De Danske Bilimportører)

Plugin-hybrider:

Model | Pris nu | Pris ny aftale | Forskel
Ford Kuga | 312.545 kr. | 341.547 kr. | 29.002 kr.
Mitsubishi Outlander | 336.914 kr. | 293.457 kr. | -54.957 kr.
Kia Ceed | 299.998 kr. | 324.407 kr. | 24.409 kr.
Peugeot 3008 | 341.645 kr. | 372.309 kr. | 30.664 kr.
VW Passat | 417.495 kr. | 376.086 kr. | -41.409 kr.

(Kilde: De Danske Bilimportører)

Bilaftale: Sådan bliver priserne på elbiler og plugin-hybrider